Ńdɔ Gad a ngákə yén Dávid, a kadá nye m̀bándá, nyé nâ: “Yə wayi nâ zie é kwí wa á ńnam á tâŋ mim̀bú mílɛ́, yə nâ ó kə watúb míńzízíŋ míe á tâŋ ngɔn élɛ́, yə nâ mbada mənye á kúbân wa á ńnam á tâŋ məlú mə́lɛ́ ? Tóán tsog é ngalaná mə́ bələ́ naa mə kələ və́ é mod ǎ lóm mā. ” 14Dávid nyé ai Gad nâ:“M̀bə̂ wɔ̌ŋ á bələ́ mā... Hədá, á nə m̀bəŋ nâ bǐ ku á mɔ́ mə́ Ńtondôbə yǎ á nə́ ngɔ́l abuí, a lodo nâ bǐ ku á mɔ́ mə́ bod. ” 15Ńdɔ̄ hḿ Dávid a tɔ́b mbada mənye. Məlú mə́tē ǹnam ó kwê ovə́ga, éyɔŋ Ǹtondôbə a ngákúb mbada mənye âyɔ̌ŋ Ísraɛ̂l, á tádī kídí a kələ kwí ámōs lála ḿból a ngátsíg. Ńdɔ bod bə́ ngáwú á ńnam tóyína məwóm zamgbál, a tádigi á Dán a kələ kwí á Bêr Shéva. 16Ńdɔ éngəlɛs a ngásam wɔ́ á Yērúzalɛm, nâ a man wé bod, ńdɔ Ǹtondôbə ǎ kad nyé nâ: “Kwí súg hálā. Tyé mɔ́.” 17Ḿból Dávid a ngáyén anə́ éngəlɛs ǎ man wé bod, nyé ai Ǹtondôbə nâ: “Mǎ mə́ ngásə́m, mǎ máku; ébá báwū étɔm dzé, ǹkunda míńtómbā wámā nyú ! Mǎ bímíŋí ai mvôg tará.” 18Amǒs tē, ńdɔ Gad a ngázu kwí ábə̄ Dávid, nyé ai nyé nâ: “Bɛ́də́g, ó kə lóŋ Ńtondôbə alatâr mətúnuŋa áfūb Arauna mǎn Yebusít.” 19Dávid a bɛ́də́ anə́ Gad a ngádzó, ḿból Ńtondôbə́ a ngábéndē nyé. 20Arauna a ngáyisám mís, a ǹtála ǹkúkúmá bân bitúgā bíé bí ngazu ábə̄ nyé. 21A nyoán fɔ̄ɔ̄ á sí a ngálugu ǹkúkúmá, ású á lû á sí nyé nâ: “Amú dzé ńtī wáma ǹkúkúmá ā zu ábə étúgā dzíé ?” Dávid nyé ai nyé nâ: “Ású yə̄ nâ mə́ kus afúb dóe, mə́ lóŋ Ǹtondôbə alatâr étē, nâ a wú yǎ látugi ǹnam dí lə́ man.” 22Arauna nyé ai ǹkúkúmá nâ: “Ǹtí ǹkúkúmá wama á nɔ̄ŋɔ́ áfūb á və mətúnuŋa ḿból ā diŋ. Nyag nyī ású mə̄túnuŋa bádígi, ekálíg ai mim̀bóŋ mí efangá ású ndzaag.”